
NOTĂ referitoare la sistemul de guvernământ şi organizarea şi funcţionarea Parlamentului României
1. Scurt istoric

Istoria parlamentară în România începe cu anul 1831 când, în Ţara Românească, a fost adoptat un act cu caracter constituţional, denumit „Regulamentul organic”, aplicat un an mai târziu şi în Moldova. Regulamentele organice au pus bazele parlamentarismului în Principatele Române. 

Convenţia de la Paris din 1858 şi, mai ales, Statutul Dezvoltător al Convenţiei (care a introdus reprezentarea bicamerală), adoptat din iniţiativa domnitorului Alexandru Ioan Cuza, prin plebiscit, în 1864, au perfecţionat şi lărgit principiul reprezentării naţiunii. Sub regimul politic instituit de Convenţia de la Paris, forul legislativ a cunoscut un evident proces de modernizare, iar prin Constituţia din 1866, promulgată de Carol I, s-au pus bazele moderne ale forului legislativ ca Reprezentanţă Naţională, care a funcţionat în concordanţă cu modul de organizare şi funcţionare a parlamentelor Europei Occidentale din acea vreme. 

Procesul istoric de formare a Parlamentului României în perioada modernă a dat un impuls puternic afirmării suveranităţii naţionale, conducând mai târziu la Unirea celor două Principate, în 1859. Sub cupola Parlamentului României s-a dat citire, la 9 mai 1877, Declaraţiei de independenţă a ţării şi s-au ratificat, în 1920, actele de unire a Provinciilor istorice româneşti cu Ţara. 

În februarie 1938, pe fondul unor puternice tensiuni politice, regele Carol al II-lea a impus un regim de monarhie autoritară. Sub regimul carlist, Parlamentul a devenit un organ decorativ, lipsit de principalele sale atribuţii. 

În toamna anului 1940, odată cu instaurarea regimului antonescian, activitatea Parlamentului a fost suspendată. După 23 august 1944, sub presiunea forţelor comuniste, Parlamentul a fost reorganizat într-un singur corp legislativ, Adunarea Deputaţilor, care va fi transformată, prin Constituţia din 1948, în Marea Adunare Naţională, organism formal, subordonat total puterii comuniste. 

Revoluţia din Decembrie 1989 a deschis calea revenirii României la un regim democratic autentic, bazat pe alegeri libere şi pluralism politic, pe respectarea drepturilor omului, pe separaţia puterilor şi răspunderea guvernanţilor în faţa organelor reprezentative. Prin actele emise de puterea revoluţionară provizorie, România a revenit la sistemul parlamentar bicameral. Toate aceste teze se regăsesc în noua Constituţie a ţării adoptată în 1991 şi revizuită prin referendum în 2003. 

2. Prezentarea generală a sistemului administraţiei publice din România 

Conform Constituţiei, România este un stat naţional, suveran şi independent, unitar şi indivizibil, ce se organizează potrivit principiului separaţiei şi echilibrului celor trei puteri: legislativă, executivă şi judecătorească. 

Dacă funcţia legislativă în stat este asigurată de Parlament, iar cea judecătorească de instanţele judecătoreşti, autoritatea executivă este reprezentată de Preşedintele ţării, care are atribuţia de a veghea la respectarea Constituţiei şi la buna funcţionare a autorităţilor publice, precum şi de Guvern, care are rolul de a asigura politica internă şi externă a ţării şi de a exercita conducerea generală a administraţiei publice. 

Activitatea executivă are două componente de bază, respectiv: guvernarea - trasarea deciziilor esenţiale pentru prezentul şi viitorul unei ţări, inclusiv din perspectiva relaţiilor cu alte state sau cu organizaţii internaţionale, şi administrarea - rezolvarea nevoilor curente, cotidiene, ale statului respectiv. 

Administraţia publică, în mod tradiţional, presupune două elemente de bază: 

- executarea legii – cuvântul “lege” fiind înţeles în accepţiunea lato sensu, de act normativ cu forţa obligatorie şi nu în accepţiunea stricto sensu, de act juridic al Parlamentului;
- prestarea de servicii publice, în limitele legii (prin serviciul public se înţelege activitatea organizată sau desfăşurată de o autoritate a administraţiei publice, pentru a satisface nevoi sociale în interes public). 

Autorităţile publice care pun în practică deciziile luate în cadrul activităţii executive sunt identificate sub numele de „autorităţi ale administraţiei publice”. Acestea sunt împărţite în autorităţi publice de stat (centrale) şi autorităţi ale administraţiei publice locale. Pentru realizarea sarcinilor care le revin, acestea au posibilitatea de a folosi forţa publică a statului cu care sunt înzestrate. 

Autorităţile administraţiei publice de stat sunt:
         -  Guvernul; 

 - Administraţia de specialitate: ministerele, autorităţile administrative autonome, serviciile publice deconcentrate; 
 - Prefectul; 

Autorităţile administraţiei publice locale sunt:
 - Consiliul judeţean; 
         - Consiliul local;

         - Primarul; 

- Serviciile publice locale. 

Sistemul administraţiei publice româneşti funcţionează în concordanţă cu anumite principii generale care se împart în două categorii:

1. Principii care se aplică în procedura necontencioasă: 

        -   legalitatea, oportunitatea şi eficienţa; 
        - exercitarea obligatorie şi cu bună credinţă a competenţelor legale; 
       -  egalitatea în faţa administraţiei publice; 

       - motivarea acţiunii administrative şi a măsurilor dispuse;

       - exercitarea ierarhică a recursului; 
       - transparenţa în activitatea administraţiei publice şi accesul liber la informaţiile de interes public; 

       - folosirea limbii române în scris şi vorbit, iar, după caz şi în condiţiile legii, şi a limbii minorităţilor naţionale; 
       - obligativitatea aducerii la cunoştinţă a actelor adoptate/emise şi a măsurilor dispuse; 
       - exercitarea controlului asupra activităţii executive; 
       - celeritatea rezolvării problemelor cetăţenilor; 

       - subsidiaritatea; 
       - colaborarea şi cooperarea; 
       - responsabilitatea şi răspunderea. 

2. Principii care se aplică în procedura contencioasă: 
- contradictorialitatea; 
- independenţa în activitatea administrativ-jurisdicţională; 

        - garantarea dreptului la apărare, reprezentare, precum şi la exercitarea căilor de atac în faţa jurisdicţiilor administrative şi a instanţelor judecătoreşti;

        - stabilitatea şi motivarea actului administrativ-jurisdicţional. 

Guvernul, prin natura activităţii pe care o desfăşoară, este parte a sistemului autorităţilor administraţiei publice, exercitând conducerea generală a administraţiei publice. Sarcina sa este de a duce la îndeplinire programul de guvernare aprobat de Parlament şi de a asigura realizarea politicii interne şi externe a ţării. 

Atribuţiile Guvernului pot fi împărţite în mai multe categorii:
1. atribuţii generale: 

- exercită conducerea generală a administraţiei publice; 

- asigură executarea de către administraţia publică a legilor şi a celorlalte dispoziţii normative date în aplicarea acestora; 

      - conduce şi controlează activitatea ministerelor şi a celorlalte organe centrale, precum şi a autorităţilor locale ale administraţiei publice; 

- asigură administrarea proprietăţii publice şi private a statului. 

2. atribuţii în domeniul normativ: 

     - elaborează proiecte de legi şi le supune spre aprobare Parlamentului şi, de asemenea, dezbate propunerile legislative care privesc activitatea executivă primite din partea Parlamentului; 

    - emite hotărâri pentru organizarea executării legilor, ordonanţe în temeiul unei legi speciale de abilitare, şi ordonanţe de urgenţă, potrivit Constituţiei; 

    - elaborează proiectul legii bugetului de stat şi a bugetului asigurărilor sociale de stat şi le supune spre adoptare Parlamentului. 

3. atribuţii în domeniul economic : 

- aprobă strategiile şi programele de dezvoltare economică a ţării, pe ramuri şi domenii de activitate, şi le supune spre adoptare Parlamentului; 

- aprobă balanţa comercială şi de plaţi externe, precum şi planurile de încasări şi plăţi în numerar; 

- aprobă programele pentru modernizarea capacităţilor de producţie ce se realizează prin subvenţii de stat; 

     - stabileşte măsuri pentru introducerea şi dezvoltarea mecanismelor economiei de piaţă; 

     -  asigură reorganizarea activităţii economice, potrivit cerinţelor economiei de piaţă, precum şi adoptarea măsurilor de privatizare a unor activităţi; 

     - aprobă regimul preţurilor şi tarifelor la produsele, lucrările şi serviciile pentru care preţul şi tariful se stabileşte de către Guvern; 

     - aprobă amplasarea obiectivelor de investiţii şi scoaterea terenurilor din producţia agricolă ori din fondul forestier, precum şi defrişarea unor suprafeţe împădurite, în vederea realizării de obiective de investiţii. 

4. atribuţii în domeniul social: 

- asigură realizarea politicii în domeniul social, potrivit Programului de guvernare. 

5. atribuţii în domeniul legalităţii şi apărării ţării: 

- asigură apărarea ordinii de drept şi liniştii publice, a drepturilor şi libertăţilor cetăţeneşti; 

- aduce la îndeplinire măsurile adoptate, pentru apărarea ţării, scop în care organizează şi înzestrează forţele armate; 

- stabileşte măsurile de aplicare a reglementărilor legale privind apărarea secretului de stat; 

- organizează desfăşurarea, în bune condiţii, a alegerilor pentru Preşedintele României, Parlament şi autorităţile locale. 

6. atribuţii în domeniul relaţiilor externe: 

- adoptă măsuri cu privire la negocierea de tratate, acorduri şi convenţii internaţionale, care angajează statul român şi le înaintează Preşedintelui României; 

- aprobă acordurile interguvernamentale, care se vor putea semna numai din împuternicirea primului-ministru. 

7. alte atribuţii: 

- îndeplineşte orice alte atribuţii prevăzute de lege. 

Ministerele sunt organe de specialitate ale administraţiei publice centrale care realizează politica guvernamentală în domeniile specifice de activitate. Acestea se organizează şi funcţionează numai în subordinea Guvernului. 

Miniştrii reprezintă ministerele în raporturile cu celelalte autorităţi publice şi răspund de întreaga activitate a ministerului. 

Autorităţile administrative autonome se înfiinţează numai prin lege organică şi sunt independente faţă de Guvern, aflându-se în afara sistemului administraţiei guvernamentale. 

În România funcţionează următoarele autorităţi administrative autonome, înfiinţate conform prevederilor constituţionale: 

- Avocatul Poporului; 

- Consiliul Legislativ; 

- Consiliul Suprem de Apărare a Ţării; 

        - Consiliul Superior al Magistraturii; 

- Curtea de Conturi; 

        - Serviciul Român de Informaţii. 

De asemenea, au mai fost înfiinţate prin legi organice următoarele autorităţi administrative autonome: 

         - Autoritatea Electorală Permanentă; 

- Banca Naţională a României; 

- Comisia de supraveghere a Asigurărilor; 

        - Comisia Naţională a Valorilor Imobiliare; 

- Consiliul Concurenţei; 

- Consiliul Economic Social; 

- Consiliul Naţional al Audiovizualului; 
- Consiliul Naţional de Evaluare Academică; 

        - Consiliul Naţional de Formare Profesională a Adulţilor; 

- Consiliul Naţional pentru Studierea Arhivelor Securităţii;
- Agenţia Română de Presă ROMPRES. 

Aceste autorităţi administrative autonome exercită o activitate executivă care are ca obiect organizarea executării şi executarea în concret a legii, asigurarea funcţionării unor servicii publice şi exercitarea unor competenţe administrativ-jurisdicţionale, încadrându-se în categoria organelor executive ale statului. 

Serviciile publice deconcentrate sunt structuri teritoriale prin care ministerele şi celelalte organe centrale îşi realizează competenţa la nivel naţional şi îşi îndeplinesc în mod concret atribuţiile conferite de lege. Atribuţiile şi structura organizatorică a acestora se aprobă prin ordin al ministrului sau al conducătorului organului de specialitate în subordinea căruia îşi desfăşoară activitatea, după caz. 

Ministerele pot avea servicii publice deconcentrate la nivelul judeţelor, oraşelor şi, respectiv, sectoarelor şi chiar al comunelor.
Prefectul este reprezentantul statului, mai exact al executivului central, care are rolul de a veghea asupra aplicării legii de către autorităţile administraţiei publice locale. 

Conform Legii nr. 340/2004, prefectul îndeplineşte următoarele atribuţii principale: 
- asigură, la nivelul judeţului sau, după caz, al municipiului Bucureşti, realizarea intereselor naţionale, aplicarea şi respectarea Constituţiei, a legilor, a ordonanţelor şi hotărârilor Guvernului, a celorlalte acte normative, precum şi a ordinii publice; 

- acţionează pentru realizarea în judeţ, respectiv în municipiul Bucureşti, a obiectivelor cuprinse în Programul de guvernare, şi dispune măsurile necesare pentru îndeplinirea lor, în conformitate cu competenţele şi atribuţiile ce îi revin, potrivit legii; 

- conduce, prin compartimentele proprii de specialitate, activitatea serviciilor publice deconcentrate ale ministerelor şi ale celorlalte organe ale administraţiei publice centrale din unităţile administrativ-teritoriale; 

- acţionează pentru asigurarea climatului de pace socială, menţinerea unui contact continuu cu toate nivelurile instituţionale şi sociale, acordând o atenţie constantă prevenirii tensiunilor sociale; 

- stabileşte, împreună cu autorităţile administraţiei publice locale şi judeţene, priorităţile de dezvoltare teritorială; 
      - verifică legalitatea actelor administrative adoptate sau emise de autorităţile administraţiei publice locale şi judeţene, cu excepţia actelor de gestiune; 

- asigură, împreună cu autorităţile şi organele abilitate, pregătirea şi aducerea la îndeplinire, în condiţiile stabilite prin lege, a măsurilor de apărare care nu au caracter militar, precum şi a celor de protecţie civilă; 

- dispune, în calitate de preşedinte al Comitetului judeţean pentru situaţii de urgentă, măsurile care se impun pentru prevenirea şi gestionarea acestora şi foloseşte, în acest sens, sumele special prevăzute în bugetul propriu cu această destinaţie; 

- utilizează, în calitate de şef al protecţiei civile, fondurile special alocate de la bugetul de stat şi baza logistică de intervenţie în situaţii de criză, în scopul desfăşurării în bune condiţii a acestei activităţi; 

- dispune măsurile corespunzătoare pentru prevenirea infracţiunilor şi apărarea drepturilor şi a siguranţei cetăţenilor, prin organele legal abilitate; 

- asigură realizarea planului de măsuri pentru integrare europeană şi intensificarea relaţiilor externe; 

- dispune măsuri de aplicare a politicilor naţionale hotărâte de Guvern şi a politicilor de integrare europeană; 

- hotărăşte, în condiţiile legii, cooperarea sau asocierea cu instituţii similare din ţară şi străinătate, în vederea promovării intereselor comune. 

Tot prefectul conduce serviciile publice deconcentrate ale ministerelor şi ale celorlalte organe ale administraţiei publice centrale din unităţile administrativ-teritoriale şi, în calitatea sa de ordonator de credite, propune bugetele acestora. Prefectului îi revine dreptul de a propune numirea şi eliberarea din funcţie a conducătorilor serviciilor publice deconcentrate ale ministerelor şi ale celorlalte organe ale administraţiei publice centrale din unităţile administrativ-teritoriale. 

În exercitarea atribuţiei cu privire la verificarea legalităţii actelor administrative ale autorităţilor administraţiei publice locale ori judeţene, prefectul poate ataca, în faţa instanţei de contencios administrativ, aceste acte, dacă le consideră nelegale, cu excepţia actelor de gestiune. Actul atacat este suspendat de drept. 
Administraţia publică locală 
Consiliul local 

Consiliile locale sunt compuse din consilieri aleşi prin vot universal, egal, direct, secret şi liber exprimat. Consiliul local se alege pentru un mandat de 4 ani, care poate fi prelungit, prin lege organică, în caz de război sau de catastrofă. 

Consiliul local are iniţiativă şi hotărăşte, în toate problemele de interes local, cu excepţia celor care sunt date prin lege în competenţa altor autorităţi publice, locale sau centrale. 

Consiliul judeţean este autoritatea administraţiei publice locale, constituită la nivel judeţean, pentru coordonarea activităţilor consiliilor comunale şi orăşeneşti, în vederea realizării serviciilor publice de interes judeţean. Acesta este compus din consilieri aleşi prin vot universal, egal, direct, secret şi liber exprimat. 
Consiliul judeţean se alege pentru un mandat de 4 ani, care poate fi prelungit, prin lege organică, în caz de război sau de catastrofă. 

Potrivit Legii nr.215/2001, consiliul judeţean, ca autoritate deliberativă a administraţiei publice locale constituită la nivel judeţean, îndeplineşte atribuţii referitoare la adoptarea unor strategii, prognoze şi programe de dezvoltare economico-socială a judeţului sau a unor zone din cuprinsul acestuia pe baza propunerilor primite de la consiliile locale şi dispune, aprobă şi urmăreşte, în cooperare cu autorităţile administraţiei publice locale comunale şi orăseneşti interesate, măsurile necesare, inclusiv cele de ordin financiar, pentru realizarea acestora. 
Primarul este şeful administraţiei publice locale şi al aparatului propriu de specialitate al autorităţilor administraţiei publice locale, pe care îl conduce şi îl controlează. El răspunde de buna funcţionare a administraţiei publice locale, reprezintă comuna sau oraşul în relaţiile cu alte autorităţi publice, cu persoanele fizice sau juridice romane sau străine, precum şi în justiţie. 

Primarul este ales prin vot universal, egal, direct, secret şi liber exprimat, în condiţiile stabilite de Legea privind alegerile locale. Mandatul primarului este de 4 ani şi poate fi prelungit, prin lege organică, în caz de război sau de catastrofă. 

  3. Rolul şi structura Parlamentului

Parlamentul este organul reprezentativ suprem al poporului român şi unica autoritate legiuitoare a ţării. Parlamentul este alcătuit din Camera Deputaţilor şi Senat. Membrii Camerei Deputaţilor şi ai Senatului sunt aleşi, în cele 42 de circumscripţii electorale, prin vot universal, egal, direct, secret şi liber exprimat, potrivit Constituţiei şi Legii electorale. Numărul deputaţilor şi al senatorilor se stabileşte prin Lege electorală, în raport cu  populaţia ţării.În actuala legislatură, Parlamentul este alcătuit din 332 deputaţi şi 137 senatori. Norma de reprezentare pentru alegerea Camerei Deputaţilor este de un deputat la 70.000 locuitori, iar pentru Senat este de un senator la 160.000 locuitori.  Organizaţiile cetăţenilor aparţinând minorităţilor naţionale, care nu întrunesc în alegeri numărul de voturi necesar pentru a fi reprezentate în Parlament, au dreptul la câte un loc de deputat, în condiţiile Legii electorale. Cetăţenii unei minorităţi naţionale pot fi reprezentaţi numai de o singură organizaţie. Organizarea şi funcţionarea internă a fiecărei Camere parlamentare sunt stabilite printr-un Regulament propriu.
4. Caracteristicile sistemului electoral românesc
  

În contextul general al clasificării sistemelor electorale, evidenţiem următoarele componente principale şi trăsături caracteristice sistemului electoral românesc, astfel: 

Categoria sistemului
 Majoritar – pentru alegerea Preşedintelui României şi a primarilor; 

Reprezentare proporţională – pentru alegerea Camerei Deputaţilor şi a Senatului, a consiliilor locale şi judeţene.

Particularităţile modului de scrutin
La alegerea Preşedintelui României, Primarului general al Capitalei şi a primarilor: 

- scrutin uninominal cu un tur, respectiv scrutin uninominal cu două tururi, în situaţia în care nici un candidat nu este declarat ales în primul tur şi, cu titlu de excepţie, cu trei tururi, în caz de balotaj, înregistrat în turul doi. 

La alegerile parlamentare şi la alegerile pentru consiliile locale:

-după tipul de listă utilizat: scrutin de listă blocată 
-după modul de valorificare a resturilor: scrutin de reprezentare proporţională integrală, în care resturile rămase la nivelul circumscripţiilor se transferă şi se revalorifică la nivel naţional, de către Biroul Electoral Central, şi scrutin de reprezentare proporţională apropiată, în care resturile rămase se revalorifică în cadrul aceloraşi circumscripţii, la latitudinea birourilor electorale de circumscripţie, fără a fi transferate în plan naţional. 

Ambele tipuri de scrutin fiind scrutine de listă blocată, au la bază următoarele categorii de liste: 

- listele de candidaţi propuşi de către alianţele politice; 
- listele de candidaţi propuşi de către alianţele electorale; 
- listele de candidaţi propuşi de către partidele politice; 
- listele de candidaţi propuşi de către organizaţiile cetăţenilor aparţinând minorităţilor naţionale reprezentate în Parlament, precum şi – în anumite condiţii prevăzute de lege – şi de alte organizaţii ale cetăţenilor aparţinând minorităţilor naţionale, fără reprezentare parlamentară, dar care au reprezentare în Consiliul Minorităţilor Naţionale. 
Norma de reprezentare 
Această problemă se poate pune numai în cazul Camerei Deputaţilor, Senatului, consiliilor locale şi judeţene, deoarece în situaţia alegerilor prezidenţiale şi a alegerii primarilor norma de reprezentare nu necesită explicitări suplimentare. În ceea ce priveşte numărul deputaţilor şi al senatorilor care sunt aleşi, trebuie să spunem că acesta se determină prin raportarea numărului de locuitori al fiecărei circumscripţii electorale la normele de reprezentare prevăzute de lege, separat pentru fiecare dintre cele două Camere parlamentare şi pentru consiliile locale. 

Pragul electoral
În România există, potrivit legii, un prag electoral de 5%, pe care partidele ce urmează să fie reprezentate în Parlament şi în consiliile locale şi judeţene trebuie să-l atingă. La pragul de 5% se adaugă, pentru al doilea membru al alianţei, 3% din voturile valabil exprimate pe întreaga ţară, în cazul alegerilor parlamentare, şi 2% din voturile valabil exprimate în circumscripţia respectivă, în cazul alegerilor locale. Pentru fiecare membru al alianţei, începând cu al treilea, se adaugă, în cazul alegerilor parlamentare, câte un singur procent din voturile valabil exprimate pe întreaga ţară, fără a se putea depăşi 10% din aceste voturi în timp ce pentru alianţele cu cel puţin trei membri care participă la alegerile locale pragul electoral este de 8%. 

Modul în care se stabilesc rezultatele şi se atribuie mandatele

Alocarea mandatelor se face în două etape. În prima etapă, se alocă mandate la nivelul fiecăreia dintre cele 42 de circumscripţii, în felul următor: 

· pentru fiecare circumscripţie electorală, se stabileşte coeficientul electoral, prin împărţirea numărului de voturi valabil exprimate în circumscripţia respectivă la numărul de mandate care sunt repartizate acelei circumscripţii;

· pentru fiecare listă de candidaţi, numărul de voturi obţinute se împarte la coeficientul electoral, partea întreagă a câtului acestei operaţii reprezentând un prim număr de mandate pe care le primeşte lista respectivă.

În cea de-a doua etapă, se alocă un al doilea rând de mandate la nivel naţional, folosindu-se metoda d'Hondt:

· pentru fiecare partid în parte, resturile rezultate în urma operaţiunii de împărţirii din prima etapă se cumulează la nivel naţional;

· numărul astfel obţinut pentru fiecare partid se împarte la un număr de divizori întregi consecutivi (1, 2, 3, ...) în număr egal cu numărul de mandate care sunt de alocat;

· câturile obţinute din operaţia de împărţire efectuată pentru toate listele se dispun în ordine descrescătoare (fără a se ţine seama de listele cărora le corespund) şi, în acească ordine, fiecăruia din ele urmează să îi corespundă câte un mandat, până ce se epuizează toate mandatele care sunt de alocat;

· mandatele astfel rezultate sunt repartizate în partidelor în anumite circumscripţii, în funcţie de ordinea descrescătoare a resturilor rămase în circumscripţiile respective.
Partidele politice
Partidele politice funcţionează conform Legii partidelor politice nr. 27/1996 şi a finanţării partidelor politice.

La guvernare:

Partidul Naţional Liberal (PNL) - înfiinţat 1875, desfiinţat 1947, reînfiinţat 1990, este un partid de orientare liberală (centru-dreapta). Membru al Partidului Liberal European (Partidul European Liberal Democrat şi Reformist) şi al Internaţionalei Liberale. După 1990 a participat la guvernare între 1997 şi 2000. Preşedinte: Călin Popescu-Tăriceanu. 

Partidul Democrat (PD) -înfiinţat 1993, continuator al Frontului Salvării Naţionale aripa Roman - 1989, este un partid de orientare populară cu anumite tendinţe liberale. Membru al Partidului Popular European. În 2005, printr-un vot intern a schimbat doctrina social democrată cu cea populară. A participat la guvernare în 1990-1991, 1997 şi 1998-2000. Preşedinte: Emil Boc. 

Uniunea Democrată a Maghiarilor din România - Romániai Magyar Demokrata Szövetség (UDMR/RMDSZ) (înfiinţata 1990) este o Uniune a Maghiarilor din România cu orientare centru-dreapta cu accente de partid catch all. Membru al Partidul Popular European. A participat la guvernare în diverse forme în perioadele 1997-2000, 2001-2004. Preşedinte: Marko Bela. 

În opoziţie:

Partidul Social Democrat (PSD) - înfiinţat 2001, continuator al Partidului Democraţiei Sociale din România - 1993, la rândul lui continuator al Frontului Democrat al Salvării Naţionale (FDSN) - 1992 la rândul lui continuator al Frontului Salvării Naţionale - aripa Ion Iliescu), este un partid de orientare social democrată. Membru al Internaţionalei Socialiste. A participat la guvernare în perioadele 1990-1996, 2000-2004. Preşedinte : Mircea Geoană. 

Partidul România Mare (PRM) -înfiinţat 1991, este un partid naţionalist. În 2004 s-a numit, pentru o scurtă perioadă de timp, Partidul Popular România Mare. A intrat la guvernare în 1992, dar s-a retras la scurt timp. Este singurul partid cu organ de presă important, editând Ziarul Tricolorul şi Revista România Mare. Datorită atitudinilor considerate xenofobe sau anti-maghiare, PRM este în general criticat de celelalte partide. Preşedinte şi fondator: Corneliu Vadim Tudor. 

Partidul Conservator (PC) - fost Partid Umanist Român, înfiinţat 1991, este un partid cu o puternică orientare de partid catch all, care se adresează în special clasei de mijloc. Nu este membru al niciunui partid european. A participat la guvernare în 2001 alături de PSD şi în 2004, alături de Alianţa D.A.. Preşedinte: Daniela Popa.
5. Structura Camerei Deputaţilor
Conform art. 11 din Regulamentul Camerei Deputaţilor, Camera Deputaţilor este legal constituită după validarea a două treimi din mandatele de deputaţi şi după depunerea jurământului de către aceştia.
După constituirea legală a Camerei Deputaţilor se aleg Preşedintele Camerei Deputaţilor şi apoi ceilalţi membri ai Biroului permanent al acesteia. 

Camera Deputaţilor este organizată în conformitate cu propriul Regulament. Structurile interne ale Camerei sunt: Biroul permanent, comisiile parlamentare şi grupurile parlamentare. 

Preşedintele Camerei Deputaţilor este ales pe durata mandatului Camerei, la începutul legislaturii, prin vot secret, cu buletine de vot pe care sunt înscrise, în ordine alfabetică, numele şi prenumele tuturor candidaţilor propuşi de grupurile parlamentare. Fiecare grup parlamentar poate face o singură propunere.

Biroul permanent este compus din: preşedinte, patru vicepreşedinţi, patru secretari şi patru chestori. Preşedintele Camerei Deputaţilor este şi preşedintele Biroului permanent. Ceilalţi membri ai Biroului permanent sunt aleşi la începutul fiecărei sesiuni ordinare a Camerei, pe baza propunerilor înaintate de  grupurile parlamentare.

 Comisiile parlamentare sunt organe interne de lucru, care au rol în  pregătirea lucrărilor precum şi în exercitarea funcţiilor parlamentare, cu deosebire a celor legislative şi de control. Comisiile parlamentare sunt alcătuite pe baza configuraţiei politice a fiecărei Camere, aşa după cum aceasta a rezultat în urma alegerilor grupurilor parlamentare. Camera Deputaţilor îşi constituie comisii permanente, comisii de mediere sau alte comisii comune cu Senatul şi poate institui comisii de anchetă sau alte comisii speciale.  

Comisiile Camerei Deputaţilor sunt:

· Comisia pentru politica economică, reformă şi privatizare; 

· Comisia pentru buget, finanţe si bănci; 

· Comisia pentru industrie si servicii; 

· Comisia pentru agricultura, silvicultură, industrie alimentară şi servicii specifice; 

· Comisia pentru drepturile omului, culte şi problemele minorităţilor naţionale; 

· Comisia pentru administraţie publica, amenajarea teritoriului şi echilibru ecologic; 

· Comisia pentru muncă şi protecţie sociala; 

· Comisia pentru sănătate şi familie, 

· Comisia pentru învăţământ, ştiinţă, tineret şi sport; 

· Comisia pentru cultura, arte şi mijloace de informare în masă; 

· Comisia juridică, de disciplină şi imunităţii; 

· Comisia pentru apărare, ordine publica şi siguranţă naţională; 

· Comisia pentru politică externă; 

· Comisia pentru cercetarea abuzurilor, corupţie şi pentru petiţii; 

· Comisia pentru regulament;

· Comisia pentru tehnologia informaţiei şi comunicaţiilor 

· Comisia pentru egalitatea de şanse între femei şi bărbaţi. 

Grupurile parlamentare se constituie prin asocierea deputaţilor care au candidat în alegeri pe listele aceluiaşi partid sau ale aceleiaşi formaţiuni politice. Un grup parlamentar trebuie sa aibă cel puţin zece deputaţi. Grupurile parlamentare reflecta configuraţia politica a Camerei Deputaţilor. În urma alegerilor parlamentare din 2004 în Camera Deputaţilor s-au organizat următoarele grupuri parlamentare: 

· Grupul parlamentar al Partidului Social Democrat 

· Grupul parlamentar al Partidului Naţional Liberal 

· Grupul parlamentar al Partidului Democrat-Liberal 

· Grupul parlamentar al Partidului România Mare 

· Grupul parlamentar al Uniunii Democrate Maghiare din România

· Grupul parlamentar al Partidului Conservator 

· Grupul parlamentar al minorităţilor naţionale.

În afara grupurilor îşi desfăşoară activitatea şi deputaţi independenţi, care în actuala legislatură sunt în număr de 17.

6. Vezi pct. 3
7. Procedura legislativă

8.  Bugetul de stat 

Aprobarea bugetului de stat şi a bugetului asigurărilor sociale de stat, în conformitate cu prevederile Regulamentului sedinţelor comune ale Camerei Deputaţilor şi Senatului:

Art. 44. - Proiectul Legii bugetului de stat şi proiectul Legii bugetului asigurărilor sociale de stat se întocmesc anual de către Guvern şi se supun aprobării şedinţei comune a Camerei Deputaţilor şi Senatului. 

Proiectul Legii bugetului de stat şi proiectul Legii bugetului asigurărilor sociale de stat se trimit de către Guvern birourilor permanente ale celor două Camere, care vor asigura difuzarea acestora către deputaţi şi senatori. 

Art. 45. - Proiectul Legii bugetului de stat şi proiectul Legii bugetului asigurărilor sociale de stat se trimit de către birourile permanente, spre dezbatere şi avizare, comisiilor pentru probleme de buget şi de finanţe. Celelalte comisii avizează aceste proiecte în legătură cu acele capitole care intră sub incidenţa obiectului lor de activitate. 

Art. 46. - Grupurile parlamentare, deputaţii şi senatorii pot prezenta comisiilor amendamente scrise şi motivate, în cel mult 5 zile de la data primirii proiectului. 

Art. 47. - Comisiile sesizate în fond pentru examinarea proiectelor de buget întocmesc câte un raport comun asupra fiecărui proiect, în care vor fi prezentate amendamentele admise şi cele respinse, cu o scurtă motivare a soluţiei adoptate. 

Rapoartele comune se întocmesc în cel mult 30 de zile de la sesizare. 

Art. 48. - Dezbaterea proiectelor de buget în şedinţă comună este precedată de prezentarea, de către iniţiator, a elementelor de fundamentare a proiectelor, precum şi a raportului comun. Raportul este prezentat de către unul din preşedinţii comisiilor permanente sesizate în fond sau de către un raportor desemnat de aceştia. 

Art. 49. - La dezbaterea generală a proiectelor de buget poate lua cuvântul numai câte un reprezentant al grupurilor parlamentare din cele două Camere, precum şi parlamentarii care nu fac parte din asemenea grupuri. 

Reprezentantul Guvernului are dreptul să ia cuvântul înainte de încheierea dezbaterii generale. 

În faza dezbaterii generale nu pot fi propuse amendamente. 

Art. 50. - După încheierea dezbaterii generale se trece la dezbaterea pe articole a proiectului legii fiecărui buget. 

La discutarea fiecărui articol, deputaţii şi senatorii pot lua cuvântul. 

În cursul luărilor de cuvânt pot fi prezentate numai amendamente privind probleme de redactare sau care nu aduc atingere fondului problemei discutate. 

Preşedintele care conduce lucrările poate supune aprobării şedinţei comune sistarea discuţiilor la articolul dezbătut. 

Art. 51. - Discutarea articolelor începe cu amendamentele propuse în raportul comun, care se supun la vot cu prioritate. 

Art. 52. - Amendamentele şi articolele sunt adoptate dacă întrunesc majoritatea de voturi a deputaţilor şi senatorilor prezenţi la lucrările şedinţei comune. 

Art. 53. - După terminarea dezbaterii pe articole, proiectele de legi se supun în întregime votului final al deputaţilor şi senatorilor. 

9. Controlul parlamentar asupra Executivului

Fiecare deputat poate adresa intrebari si interpelari Guvernului, ministrilor sau altor conducatori ai organelor administratiei publice. 

Întrebarea constă într-o simplă cerere de a răspunde dacă un fapt este adevărat, dacă o informaţie este exactă, dacă Guvernul şi celelalte organe ale administraţiei publice înţeleg să comunice Camerei informaţiile şi documentele cerute de Camera Deputaţilor sau de comisiile permanente ori dacă Guvernul are intenţia de a lua o hotărâre într-o problemă determinată. 

Interpelarea constă într-o cerere adresată Guvernului de un grup parlamentar, de unul sau mai mulţi deputaţi, prin care se solicită explicaţii asupra politicii Guvernului în probleme importante ale activităţii sale interne sau externe.

 Interpelarea primului-ministru trebuie să vizeze politica Guvernului în probleme importante ale activităţii sale interne sau externe.

Moţiuni de cenzură

Camera Deputaţilor şi Senatul, în şedinţă comună, pot retrage încrederea acordată Guvernului prin adoptarea unei moţiuni de cenzură, cu votul majorităţii deputaţilor şi senatorilor. 

Moţiunea de cenzură poate fi iniţiată de cel puţin o pătrime din numărul total al deputaţilor şi senatorilor şi se comunică Guvernului la data depunerii. 

Moţiunea de cenzură se dezbate după 3 zile de la data când a fost prezentată în şedinţa comună a celor două Camere. 

Dacă moţiunea de cenzură a fost respinsă, deputaţii şi senatorii care au semnat-o nu mai pot iniţia, în aceeaşi sesiune, o nouă moţiune de cenzură, cu excepţia cazului în care Guvernul îşi angajează răspunderea, potrivit articolului 114 din Constituţie.

Moţiuni simple

Camera Deputaţilor sau Senatul poate adopta o moţiune simplă prin care    să-şi exprime poziţia cu privire la o problemă de politică internă sau externă ori, după caz, cu privire la o problemă ce a făcut obiectul unei interpelări. 

Moţiunea poate fi iniţiată de cel puţin 50 de deputaţi. 

Preşedintele Camerei nu va lua în considerare moţiunile care nu îndeplinesc aceste cerinţe şi nici pe cele care vizează finalităţi specifice moţiunii de cenzură. 

Pâna la încheierea dezbaterii unei moţiuni un deputat care a semnat-o nu mai poate semna alte moţiuni în aceeaşi problemă. 

Moţiunile trebuie sa fie motivate şi se depun la preşedintele Camerei, în cursul şedinţelor publice. După primirea moţiunii, preşedintele Camerei o comunică de îndată Guvernului şi o aduce la cunoştintă Camerei, după care dispune afişarea ei la sediul Camerei Deputaţilor. 

Preşedintele Camerei stabileşte data dezbaterii moţiunii, care nu poate depăşi 6 zile de la înregistrarea acesteia, înştiintând Guvernul în acest sens. Moţiunile privind probleme de politică externă se supun dezbaterii numai însoţite de avizul Comisiei pentru politică externă şi cu consultarea Ministerului Afacerilor Externe. 

10. Comisia pentru petiţii

Regulamentul Camerei Deputaţilor, Cap. 1 – Organizarea Camerei Deputaţilor, Secţiunea a 5-a – Comisiile Camerei Deputaţilor

Art. 59. - Comisiile permanente se aleg pe întreaga durată a legislaturii. Denumirile şi domeniile de activitate ale comisiilor permanente sunt următoarele:

(…)
14. Comisia pentru cercetarea abuzurilor, corupţiei şi pentru petiţii 

· examinarea petiţiilor primite şi cercetarea abuzurilor semnalate prin aceste petiţii; efectuarea unei anchete asupra abuzurilor sesizate în cazurile în care Camera Deputaţilor dispune aceasta ca urmare a prezentării, potrivit regulamentuui, a unei cereri în faţa plenului Camerei Deputaţilor. 
11. Serviciile Camerei Deputaţilor

Activitatea serviciilor Camerei Deputaţilor are ca scop îndeplinirea funcţiilor şi sarcinilor Camerei Deputaţilor. Secretarul general al Camerei Deputaţilor conduce întreaga activitate a serviciilor Camerei Deputaţilor. 

Serviciile Camerei Deputaţilor asigură condiţiile organizatorice, materiale şi asistenţa de specialitate pentru pregătirea şi desfăşurarea activităţii parlamentare la sediul acesteia şi în circumscripţiile electorale. 

Biroul permanent al Camerei Deputaţilor conduce şi controlează serviciile Camerei Deputaţilor. 

Serviciile Camerei Deputaţilor desfăşoară următoarele activităţi principale: 

a. asigurarea condiţiilor pentru pregătirea şi desfăşurarea lucrărilor parlamentare; 

b. fundamentarea necesarului de resurse financiare, materiale şi umane şi utilizarea lor, potrivit legii; 

c. elaborarea propunerilor privind relaţiile cu autorităţile publice, organizaţiile interne şi internaţionale şi executarea aprobărilor, potrivit competenţelor; 

d. exercitarea controlului intern; 

e. administrarea bunurilor şi serviciilor auxiliare. 

Activitatea serviciilor Camerei Deputaţilor privind pregătirea şi desfăşurarea lucrărilor parlamentare se realizează prin: 

a. pregătirea şi asigurarea condiţiilor pentru buna desfăşurare a şedinţelor Camerei Deputaţilor şi a celor două Camere, după caz; 

b. asigurarea asistenţei de specialitate privind dezbaterea proiectelor de lege în plenul Camerei Deputaţilor sau în plenul celor două Camere, după caz; procesarea sau întocmirea proiectelor de lege, respectiv a legilor pe baza textelor adoptate de plenul Camerei Deputaţilor sau de plenul celor două Camere, după caz; ţine evidenţa acestora; 

c. asigurarea asistenţei de specialitate pentru activitatea comisiilor parlamentare; 

d. asigurarea asistenţei de specialitate şi a activităţii de secretariat a Biroului permanent şi a Comitetului ordinii de zi. 

Structura organizatorică a Serviciilor Camerei Deputaţilor 

11. Instituţii-suport pentru activitatea legislativă
Atribuţii permanente ale Consiliului Legislativ, potrivit Constituţiei şi legii sale organice - Legea nr. 73/1993:
· analizează şi avizează proiectele de legi, propunerile legislative şi proiectele de ordonanţe şi de hotărâri cu caracter normativ ale Guvernului, în vederea supunerii lor spre legiferare sau adoptare, după caz;

· analizează şi avizează, la cererea preşedintelui comisiei parlamentare sesizate în fond, amendamentele supuse dezbaterii comisiei şi proiectele de legi sau propunerile legislative primite de comisie după adoptarea lor de către una dintre Camerele Parlamentului;

· analizează şi avizează rectificarea şi republicarea în Monitorul Oficial a actelor normative;

· realizează nemijlocit sau coordonează, din dispoziţia Camerei Deputaţilor sau a Senatului, elaborarea unor proiecte de coduri sau de alte legi de complexitate deosebită;

· elaborează, din dispoziţia Camerei Deputaţilor sau a Senatului ori din proprie iniţiativă, studii pentru sistematizarea, unificarea şi coordonarea legislaţiei şi face, pe această bază, propuneri Parlamentului şi, după caz, Guvernului; 

· examinează conformitatea legislaţiei cu prevederile şi principiile Constituţiei şi sesizează birourile permanente ale Camerelor Parlamentului şi, după caz, Guvernul asupra cazurilor de neconstituţionalitate constatate; 

· ţine evidenţa oficială a legislaţiei  şi  furnizează informaţia necesară pentru desfăşurarea procesului legislativ; organizează informatizarea sistemului de evidenţă a acesteia şi realizează produse informatice pentru evidenţa legislaţiei asistată de calculator;

· urmăreşte, în vederea funcţionării sistemului legislativ în mod unitar şi coordonat, emiterea de către autorităţile publice competente a actelor normative în executare, dispuse prin legi, ordonanţe şi hotărâri ale Guvernului;

· elaborează Repertoriul legislaţiei României - versiunea oficială - şi furnizează varianta on-line a acestuia; întocmeşte versiunile oficiale ale unor culegeri de acte normative;

· păstrează originalele legilor şi ale decretelor de promulgare a acestora.

       Activitatea de avizare a proiectelor de acte normative - legi, propuneri legislative, hotărâri  şi  ordonanţe ale Guvernului - este activitatea curentă de bază a Consiliului Legislativ prin care, în mod concret, se urmăreşte realizarea următoarelor obiective principale:
·  concordanţa soluţiilor legislative cuprinse în proiectul de act normativ cu prevederile şi principiile Constituţiei;

·  respectarea naturii juridice a propunerilor de reglementare (a nivelului actului normativ), în raport cu competenţele stabilite prin Constituţie şi alte legi;

·  armonizarea soluţiilor legislative preconizate cu reglementările Uniunii Europene şi cu prevederile convenţiilor internaţionale la care România este parte;

·  corelarea prevederilor proiectului cu actele normative de nivel superior;

·  implicaţiile noii reglementări asupra legislaţiei în vigoare şi modul cum acestea sunt rezolvate în textul proiectului, prin abrogări, modificări, completări, după caz;

·  caracterul complet al reglementării cuprinse în proiect, în raport cu cazuistica din câmpul de aplicare al viitoarei reglementări;

·  evitarea creării unor paralelisme în reglementare;

·  redactarea corespunzătoare a textului din punct de vedere al preciziei, conciziei şi clarităţii în exprimare, a unităţii terminologice şi al unei bune sistematizări.
12. Publicitatea şedinţelor 
Art. 139 din Regulamentul Camerei Deputaţilor
"Şedinţele Camerei Deputaţilor sunt publice şi se difuzează on-line, în afara cazurilor în care, la cererea preşedintelui sau a unui grup parlamentar, se hotărăşte, cu votul majorităţii deputaţilor prezenţi, ca anumite şedinţe să fie secrete".
13. Activitatea parlamentarilor

Deputaţii îşi desfăşoară activitatea săptămânal atât în plen, cât şi în comisii, în grupurile parlamentare şi în birourile parlamentare din circumscripţii. De regulă, a 5-a şi a 6-a zi din săptămână sunt rezervate activităţii în circumscripţiile electorale în care deputaţii au fost aleşi.

Activitatea parlamentarilor se reduce, în ultimă instanţă la două aspecte: activitatea de la nivel central, din Parlament (atât în cadrul comisiilor de specialitate cât şi în şedinţele din plen) şi activitatea din teritoriu (în cadrul birourilor parlamentare din circumscripţiile în care au fost aleşi). 

Cele două componente ale muncii unui parlamentar se completează reciproc: activitatea din teritoriu este menită să informeze parlamentarul despre priorităţile cetăţenilor, transformându-le în proiecte de legi, în aceeaşi măsură în care activitatea de la nivel central este menită să reprezinte o punte între cetăţeni şi Parlament, prin intermediul procesului legislativ. 
14. Relaţia Parlament – autorităţi locale

  Relaţia dintre Parlament, ca şi instituţie, şi autorităţile locale se reflectă prin activitatea parlamentarilor din cadrul birourilor parlamentare teritoriale. 
În activitatea din circumscripţiile electorale, deputaţii şi senatorii au drepturile şi îndeplinesc obligaţiile pe care le implică exercitarea legală a mandatului de parlamentar, adaptate în mod corespunzător naturii şi formelor specifice ale acestei activităţi în teritoriu.
În contextul în care activitatea parlamentarilor se materializează în plan concret prin iniţierea de proiecte de lege, întrebări şi interpelări adresate instituţiilor publice (ministere, agenţii publice etc.) sau reprezentaţilor acestor instituţii, toate acestea la nivel teoretic sunt rezultatul bunei comunicări interinstituţionale între parlamentar şi autorităţile publice locale. Deputatul, respectiv senatorul, poate astfel să fie bine informat cu privire la situaţia reală a circumscripţiei a căror interese le susţine. 

